**PREMONTREI KIKELET ÓVODA**

**2100 GÖDÖLLŐ, TAKÁCS MENYHÉRT U. 2.**

**OM:032711**

**HÁZIREND**

**Bevezető**

Örömmel és tisztelettel köszöntjük Önöket és Gyermeküket a Premontrei Kikelet Óvodában.

Az elkövetkező óvodás évek alatt arra törekszünk, hogy Premontrei értékek szellemében az egyházi neveléssel, a néphagyományok ápolásával, olyan emberi kapcsolatrendszer alakuljon ki, amelyből merít gyermek, család, a Premontrei rend és az óvoda közössége egyaránt.

A hatékony együttnevelés érdekében a működési rendünk megismerésével bemutatjuk Önöknek óvodánk mindennapjait meghatározó szokásokat, szabályokat és elvárásokat. Megtalálják az óvodai felvétellel, a bent tartózkodással, hiányzással, óvó-védő előírásainkkal kapcsolatos információkat.

A házirend biztosítja a működés kereteit a nevelési feladatok ellátásához, a közösségi élet szervezéséhez és lebonyolításához, az értékek közvetítéséhez. Elősegíti az intézmény Pedagógiai Programjának megvalósítását, szabályozza a belső rendet, ezért követése kötelező mindenki számára. Óvodánk Házirendjével segíteni kívánjuk Önöket a helyi szokások és szabályok megértésében, megtanulásában. Házirendünk minden olyan lényeges információt tartalmaz, amely az óvodai élethez szükséges.

**1. Általános tudnivalók**

**1.1. Jogszabályi háttér**

A házirend legfontosabb szabályait a közoktatásról szóló 1993. évi LXXIX. törvény, nemzeti köznevelésről szóló 2011. évi CXC. Törvény, valamint a 20/2012. a nevelési-oktatási intézmények működéséről és a köznevelési intézmények névhasználatáról szóló EMMI rendelet határozza meg.

**1.2. A házirend célja**

A házirend célja azon elvek megfogalmazása, mely segíti a nevelés során érvényesíteni a gyermekek jogait és kötelességeit. Összhangban van az óvoda többi dokumentumával, ezáltal biztosítja a működés kereteit a hatékony nevelés megvalósításához.

**1.3. Jogok és kötelességek**

**Gyermekek jogai:** A nevelési és oktatási intézményben biztonságban és egészséges környezetben neveljék, oktassák. Óvodai napirendjét életkorának megfelelően alakítsák ki (játékidő, levegőztetés, pihenőidő, étkezés, testmozgás). A gyerek, emberi méltóságának és személyiségének tiszteletben tartása érdekében nem vethető alá embertelen, megalázó büntetésnek, testi fenyítésnek, zaklatásnak. Idetartozik az étel erőltetése, a levegőztetés megvonása is. A gyereket közvetlen vagy közvetett hátrányos megkülönböztetés nem érheti.

A gyerek joga, hogy képességének, érdeklődésének megfelelő nevelésben és oktatásban részesüljön.

Nemzeti, illetve etnikai hovatartozásának megfelelő nevelésben és oktatásban részesüljön, ha igény van rá. Vallási, világnézeti, nemzeti vagy etnikai önazonosságát tiszteletben kell tartani.

A gyerek nevelése és oktatása az intézmény pedagógiai programja alapján történik, mely szerint az ismeretek közlését, átadását tárgyilagosan és többoldalúan kell megvalósítani. Biztosítani kell a foglalkozásokon való részvételét.

A gyerek cselekvési szabadságát, családi élethez, magánélethez való jogát az óvoda nem korlátozhatja, de a gyerek ezen jogának gyakorlása közben nem veszélyeztetheti saját, illetve társai, az óvoda alkalmazottainak egészségét, testi épségét. Nem akadályozhatja viselkedésével a többiek művelődéséhez, fejlődéséhez való jogát.

**Szülők jogai:** A szülő joga, hogy megismerje a nevelési – oktatási intézmény pedagógiai programját, szervezeti és működési szabályzatát, házirendjét, és tájékoztatást kapjon az abban foglaltakról. A házirend egy példányát a beiratkozáskor a szülőnek betekintés céljából át kell adni.

Joga, hogy saját gyermeke fejlődéséről, magaviseletéről rendszeresen részletes és érdemi tájékoztatást, a gyerek neveléséhez tanácsokat, segítséget kapjon.

Az intézmény vezetője és a pedagógus hozzájárulásával részt vegyen a foglakozásokon. Kezdeményezheti szülői szervezet létrehozását, s abban tevékenyen közreműködhet. Az óvodai szülői szervezet figyelemmel kíséri a gyermeki jogok érvényesülését, a pedagógiai munka eredményességét.

Megállapításairól tájékoztathatja az intézmény nevelőtestületét és a fenntartót. A gyerekek nagyobb csoportját érintő bármely kérdésben tájékoztatást kérhet az óvoda vezetőjétől, s az adott kérdés megtárgyalásakor, mint szülői szervezet képviselője, tanácskozási joggal részt vehet a nevelőtestületi értekezleten.

**A szülő kötelességei:** A szülő kötelessége, hogy gondoskodjon a gyermeke testi, érzelmi, értelmi és erkölcsi fejlődéséhez szükséges feltételekről.

Biztosítsa gyermeke zavartalan és rendszeres óvodába járását hároméves kortól, rendezett körülmények között élő gyereke esetén felmentést kérhet az illetékes járási hivataltól. Amennyiben a szülő a gyermeket másik óvodába kívánja vinni, akkor az új óvoda igazolását meg kell kérni.

Kísérje figyelemmel gyermeke fejlődését, és a tőle elvárható módon segítse a fejlődés folyamatát, valamint a gyerek közösségbe való beilleszkedését, a közösségi élet szabályainak elsajátítását.

Rendszeresen tartson kapcsolatot a gyermekével foglalkozó pedagógusokkal, és részükre az együttnevelés érdekében a szükséges tájékoztatást adja meg.

Tartsa tiszteletben az óvoda dolgozóinak emberi méltóságát és jogait. A pedagógus, valamint az ő munkáját segítő alkalmazottak a nevelői – oktatói munka, illetve a gyerekkel összefüggő tevékenysége során büntetőjogi védelem szempontjából közfeladatot ellátó személynek számít.

**1.4. Elvárt viselkedési és megjelenési szabályok**

**1.4.1. Az egyházi tanítással összefüggő szabályok**

Az intézmény szellemiségéből adódóan a gyermekek, dolgozók viselkedésének, megjelenésének, minden megnyilvánulásának az intézmény értékrendjét kell tükröznie. Intézményünk óvodájába az járhat, aki elfogadja és tiszteletben tartja elveinket, vallásos nevelési programjainkat. A durvaság, erőszak, csúnya beszéd, hangoskodás nem fér össze elveinkkel.

**1.4.2. Megjelenés**

A gyermek öltöztetése kényelmes, biztonságos ruházatban és cipőben, a napi várható időjárásnak megfelelően történhet. Váltóruházatról (alsónemű, felsőruházat, kényelmes benti cipő, udvari játszóruha), tornafelszerelésről a szülők gondoskodnak. Tornához kérünk tornazsákba elhelyezni tornacipőt, pólót, rövidnadrágot.

Pizsamát kéthetente, ágyneműt négyhetente viszik haza mosásra.

A gyermekek holmiját az arra kijelölt ruhazsákba tárolják. Ebbe kérjük beletenni a csere alsót, pólót, zoknit. Fontos a gyermek valamennyi ruhadarabjának, cipőjének jellel történő ellátása. Az elkallódott ruhadarabokat összegyűjtjük. A csoportok dajka néniknél lehet érdeklődni a hollétük felől.

Mivel két gyerek használ egy rekeszt, a jobb helykihasználás érdekében csak a legfontosabb holmikat tárolják a szekrényekben.

**1.4.3. Viselkedés**

 Óvodáinkba járó gyermekeinket a keresztényi erkölcsi nevelés alapján arra neveljük, hogy tanulják meg tisztelni a felnőtteket, szeressék, fogadják el pajtásaik egyéniségét, tudják kifejezni önmagukat, de legyenek képesek alkalmazkodni is. Az esetleges konfliktusokat ne durvasággal, ne erőszakossággal, ne árulkodással oldják meg.

Kérjük, ne tegyenek gyermekeik előtt indulatos, negatív megjegyzéseket mások gyermekére, annak származására, az óvodára, az ott dolgozó felnőttekre. Ne biztassák gyermekeiket durvaságra, megtorlásra akkor sem, ha előző nap sajátjukat érte sérelem!

Az óvoda egész területén tanúsított viselkedésük, magatartásuk példakövető legyen gyermekeik, szülőtársaik előtt!Ezen törekvésünk sikeressége érdekében kérjük a kedves szülőket, hogy otthon is ezeket az alapelveket erősítsék gyermekeikben. Az intézményépületeit, helyiségeit rendeltetésüknek megfelelően kell használni. .A következetes nevelés, illetve a balesetek megelőzése érdekében, a hazabocsájtást követően az óvoda udvari játékait már nem használhatják! Arra kérjük a szülőket, hogy se a gyermekeikkel kapcsolatos, se magánjellegű beszélgetésekre, telefonbeszélgetésekre az óvodapedagógusokat a gyermekekkel való foglalatossága közben, hosszabb időre ne vonják el a csoporttól, mert az előidézheti baleset kialakulását, illetve zavarja a nevelés-oktatás folyamatát. A gyermekükkel kapcsolatos információt, tájékoztatást csak a gyermek saját óvónőjétől, vagy az óvodavezetőtől kérjenek!

**1.5. Az intézmény adatai**

Óvoda neve: Premontrei Kikelet Óvoda

Cím: 2100 Gödöllő, Takács Menyhért u. 2.

Telefon, email:

OM azonosító:

Óvoda fenntartója: Gödöllői Premontrei Apátság

Óvodavezető, fogadó órája: Fodor Csilla, minden hétfő 8.00.-15.00.

Vezető helyettes: Kányási Anna

Óvodatitkár: Földi Helga

Gyermekvédelmi felelős: Korsósné Hrisztov Afrodite

Csoportok száma, neve: 1.Mókus, 2.nyuszi, 3.csiga, 4.maci

Óvodapedagógusok száma: 9 fő

Pedagógiai munkát segítők száma: 5 fő

Egyéb munkát végzők száma: 3 fő

**2. Az óvoda működési rendje**

**2.1. Az óvoda felvételi rendje**

2011. évi CXC. törvény 49§ és a 20/2012. (VIII.31.) EMMI rendelet 20.§ alapján:

Az óvodai jelentkezés időpontját a törvényi előírásoknak megfelelően a fenntartó határozza meg. A beiratkozás év közben folyamatos, a felvétel a férőhelytől függően lehetséges. A jelentkezéshez szükséges iratokat kérjük bemutatni: a gyermek és a gondviselő azonosítására alkalmas igazolványát, születési anyakönyvi kivonatot, lakcímkártyát, oltási könyvet.

 A gyermek abban az évben, amelyben augusztus 31-ig betölti a 3. életévét, óvodai nevelésben köteles részt venni. A felvételről az óvodavezető dönt.A döntésről írásban adunk tájékoztatást a szülőknek. Elutasítás esetén a szülő a határozat kézhezvételét követő 15 napon belül jogorvoslattal élhet. Beadványát az óvodavezetőnek kell benyújtani.

Felvételnél az alábbi szempontokat vesszük figyelembe a fenntartóval egyetértésben:

* a család a Premontrei rend egyházközösségének tagja,
* óvodánk körzetében lakik,
* testvére hozzánk jár.

**2.2. A nevelési év rendje**

Nevelési évszeptember 1-től augusztus 31-ig tart.

Nyári zárva tartás rendjea fenntartó által meghatározott időpontban történik. Ennek időpontjáról február 15-ig értesítjük Önöket.

A nevelési év folyamán 5 nevelés nélküli napot tartunk, amelyeket értekezletekre és továbbképzésekre fordítunk. Időpontjukról 7 nappal korábban tájékoztatjuk Önöket. Nevelés nélküli napjainkon ügyeletet biztosítunk azon gyermekek számára, akiknek a szülők az elhelyezését nem tudják megoldani.

**2.3. Az óvoda napi rendje**

Az óvoda nyitvatartási rendje 20/2012. (VIII.31.) EMMI rendelet 12.§ alapján

Általános napirend: az óvoda nyitva tartása hétfőtől – péntekig: 06.30 – 17.30 óra között

Gyülekezés: minden reggel 630 – 730 –ig, délután 1630 órától 1730 óráig a kijelölt csoportban.

Kérjük gyermeke érdekében a 830-ig történő érkezést, így a gyermek még zökkenő nélkül be tud kapcsolódni az általa kiválasztott játszócsoportba, társaival való kapcsolatfelvételének alakulása könnyebbé válik.

A játék ideje érkezéstől az udvari tevékenységek végéig tart. Fontosnak tartjuk, hogy a gyermeknek legyen ideje a játékra. Játék közben sok-sok tapasztalatot, ismeretet gyűjt környezetéről, kipróbálja önmagát, megtanulja a társas együttlét szokásait, szabályait.

830-930-ig történik a folyamatos tízóraizás. Korai érkezés estén kérjük Önöket, hogy otthon reggeliztessék meg gyermeküket. Óvodánkban tálaló konyha működik, így nem áll módunkban korábban tízóraiztatni.

Az időjárástól függően több órát töltünk a szabadban. Hetente egyszer túrázunk, erre az alkalomra kényelmes ruházatot és megfelelő lábbelit kérünk. Hetente szintén egy napon vitamin napot tartunk, amikor az otthonról hozott egy-egy darab zöldség vagy gyümölcs feldolgozása és elfogyasztása történik. A hét azonos napján tornázunk.

Délben ebédelünk. A heti étrendet az étlapon nyomon követhetik. A étel-érzékeny gyermekek részére külön ételt biztosít a főzőkonyha, ehhez szükséges a szakorvosi vélemény leadása az óvodában történik.

Tisztálkodás és WC-használat után kezdődik a pihenés. Minden gyermek az otthonról hozott pizsamájában fekszik le, amit kéthetente visznek haza. A nagyobb gyermekek ½ 3 óra körül felkelhetnek és a kisebbeket nem zavarva tevékenykedhetnek. A megnyugvást a csend és az óvónői mese vagy altató segíti. Kérjük, aki délben viszi haza gyermekét, ne zavarja a pihenő csoportok nyugalmát, ezért kérjük, 1315-ig vigyék el gyermeküket.

Délután uzsonna és játéktevékenység folytatódik hazamenetelig. Kérjük a zárási időpont pontos betartását. Abban az esetben, ha valamilyen elkerülhetetlen ok miatt nem érkeznének meg, zárás előtt 15 perccel telefonáljanak.

Ha ismétlődően előfordul, hogy itt marad a gyermek, azt jelezzük a Gyermekjóléti Szolgálatnak.

**2.4. A tájékoztatás formái, módjai**

Az óvodapedagógust nevelő-oktató munkájának végzése közben zavarni nem szabad. A gyermekük fejlődéséről csak a saját óvónők adnak tájékoztatást.

Kapcsolattartási formáink:

* Új szülők számára tájékoztató, mely egyben beiratkozás is.
* Szülői értekezletek – évente háromszor
* Szülői Tanács ülései – éves munkatervük alapján
* Fogadóórák, családlátogatás, munkadélutánok, játszódélutánok, nyíltnapok
* csoport köre-mailek, hirdetőtábla üzenetei
* Nyilvános ünnepeink, rendezvényeink

Véleményt nyilváníthatnak szóban óvodánk működésének eredményességéről, illetve a kiadott kérdőíveken.

A gyermekek 70%-át érintő kérdések tárgyalásakor a szülők képviselője részt vesz a nevelőtestületi értekezleteken. Kérjük, éljenek a lehetőségekkel!

Komolyabb probléma, konfliktus, ellentét esetén mindenképpen keressék fel a csoport óvónőit, illetve az óvoda vezetőjét, és velük közösen oldják meg a helyzetet.

Közös nevelés sikeres megvalósítása érdekében szükség van igazi valós együttműködésre, nyitottságra és őszinteségre, nem tehető a gyermek előtt indulatos, negatív megjegyzés mások gyermekére, szüleire, származásra, az óvodára, az ott dolgozó felnőttekre.

Az óvoda az óvodás gyermek fejlődését folyamatosan nyomon követi és írásban rögzíti. A szülő a gyermek fejlődési nyomon követési lapon tett aláírásával igazolja, hogy a gyermek megfigyelését tudomásul vette és a tartalmát megismerte. A fejlődési lap az óvodából el nem vihető és nem másolható.

**2.5.Az óvoda létesítményeinek, eszközeinek használata**

Külön engedély és felügyelet nélkül tartózkodhat az intézményben a gyermeket hozó és a gyermek elvitelére jogosult személy arra az időtartamra, amely a gyermek érkezéskor a gyermek átöltöztetésére és óvodapedagógusnak felügyeletre átadására, valamint a kísérő távozására a gyermek távozásakor a gyermek óvodapedagógustól való átvételére, átöltöztetésére, valamint a távozásra szükséges.

Külön engedély és felügyelet mellett tartózkodhat az intézményben a gyermeket hozó és a gyermek elvitelére jogosult személy akkor, ha nem az intézmény nyitvatartási rendjében meghatározott időben érkezik az intézménybe, valamint minden más személy. A külön engedélyt az óvoda vezetőjétől kell kérni.

Nem kell a tartózkodásra engedélyt kérni a szülőnek, gondviselőnek a szülői értekezletre való érkezéskor, illetve a meghívottaknak az intézmény valamely rendezvényén való tartózkodáskor.

Az óvodában töltött idő alatt a szülők és hozzátartozók csak a folyosókon és öltözőkben tartózkodhatnak, egyéb helységek használata egészségügyi okokból nem lehetséges. Kivételes alkalmat jelentenek az ünnepek, rendezvények, értekezletek, amikor a csoportszobákban fogadjuk Önöket.

Abban az esetben, ha az óvodás gyermekek külső helyszínen tartózkodnak ugyanezek a szabályok érvényesek. Szülői, hozzátartozó kíséretet elfogadunk, de mindig az óvodapedagógus irányítása és útmutatásai szerint.

**3. A gyermekek távolmaradásának igazolására vonatkozó előírások**

**3.1. Igazolt hiányzás esetén**

20/2012. (VIII.31.) EMMI rendelet 51.§ alapján, ha a gyermek az óvodai foglalkozásról távol marad, mulasztását igazolnia kell. A mulasztást akkor kell igazoltnak tekinteni, ha:

* A szülő előzetesen bejelentette az óvodapedagógusnak, hogy gyermekét nem viszi az óvodába *családi okok* miatt. Az engedély megadható amennyiben a gyermek rendszeresen járt óvodába és távolmaradása nem veszélyezteti. Minden esetben írásban kell jelezni a hiányzást a csoportokban megtalálható füzetekben, szülői aláírással ellátva.
* A gyermek *beteg* volt, és ezt a tényt a szülő az orvosi igazolás óvodapedagógus részére való átadásával igazolja. Az igazolást a gyógyult gyermek közösségbe vitelének első napján kell átadni. Orvosi igazolás hiányában a gyermeket nem vehetjük át.
* A gyermek hatósági intézkedés vagy *egyéb alapos indok* miatt nem tudott (óvoda-látogatási) kötelezettségének eleget tenni.

Nem adható meg az igazolt távolmaradási engedély 30 nap ( 3 x 10 nap) hiányzás esetén!

Minden távolmaradást előre be kell jelenteni a csoportos óvodapedagógusnak.

**3.2. Igazolatlan hiányzás esetén**

Ha a gyermek távolmaradását nem igazolják, a mulasztás igazolatlan.

* Öt nap hiányzás esetén: Ha a gyermek az Nkt. 8. § (2) bekezdése alapján vesz részt óvodai nevelésben, és egy nevelési évben igazolatlanul öt nevelési napnál többet mulaszt, az óvoda vezetője értesíti a gyermek tényleges tartózkodási helye szerint illetékes gyámhatóságot és a gyermekjóléti szolgálatot. Az értesítést követően a gyermekjóléti szolgálat az óvoda, haladéktalanul intézkedési tervet készít, amelyben a mulasztás okának feltárására figyelemmel meghatározza a gyermeket, veszélyeztető és az igazolatlan hiányzást kiváltó helyzet megszüntetésével, a gyermek óvodába járásával kapcsolatos, továbbá a gyermek érdekeit szolgáló feladatokat.
* Tíz nap hiányzás esetén: Ha a gyermek az Nkt. 8. § (2) bekezdése alapján vesz részt az óvodai nevelésben, és az igazolatlan mulasztása egy nevelési évben eléri a tíz nevelési napot, az óvoda vezetője a mulasztásról tájékoztatja az általános szabálysértési hatóságot.
* Húsz nap hiányzás esetén: Ha a gyermek az Nkt. 8. § (2) bekezdése alapján vesz részt az óvodai nevelésben, és igazolatlan mulasztása egy nevelési évben eléri a húsz nevelési napot, az óvoda vezetője haladéktalanul értesíti a gyermek tényleges tartózkodási helye szerint illetékes gyámhatóságot. *[20/2012. EMMI rendelet 51. § (4)]*

**4. Térítési díj**

A **gyermekétkeztetési** **szolgáltatást** a szülő igényelheti meg az óvodában az óvodatitkárnál.

Az óvoda a pótrendelések és lemondások bejelentését tárgynapot megelőző két napon 9.00 óráig fogadja. Az óvodai étkezés térítési díját a gyermek törvényes képviselője köteles havonta rendezni átutalással. A törvényes képviselő a gyermekek számában történt *változást*, valamint ha az étkezést betegség vagy más ok miatt a gyermek nem kívánja igénybe venni haladéktalanul be kell jelenteni az óvodatitkárnál.

*Diétás étkeztetés* igénybevételére kizárólag szakorvosi igazolás alapján van lehetőség.

*Hátralék*kal rendelkező gyermek esetében felszólítjuk a fizetésre kötelezett szülőt a felszólítás kézhezvételétől számított 15 munkanapos határidő megjelölésével tartozásának rendezésére.

Kedvezményt lehet igényelni az étkezési díjhoz az alábbi feltételek meglétekor:

- ha a család rendszeres gyermekvédelmi támogatást kap, három, több gyermek van, vagy tartósan beteg a gyermek ebben az esetben ingyenesen étkezhet. Az ingyenes étkezés igénybevételéhez nyilatkozatot kell kitölteni a szülőnek, mely a beérkezést követő naptól lép hatályba.

**Önköltséges szolgáltatások**

Alkalmanként visszük a gyermekeket kirándulásokra, bábszínházba, moziba, múzeumba, koncertekre. Kulturális programokat hozunk az óvodába. A költségekről minden esetben a szülői közösség dönt. A tisztasági felszerelés eszközeinek beszerzéséről a szülői közösség dönt minden év első szülői értekezletén (papír zsebkendő, szalvéta, fogkefe, fogkrém, WC papír).

Egyéb tevékenységek:

|  |  |  |
| --- | --- | --- |
| **Szolgáltatás tevékenység** | **Szolgáltató** | **intézményi felelős** |
| Néptánc | szülő | Óvodavezető |
| Ovifoci | Gödöllői SK.  | Óvodavezető |
| Zenevár | Chopin zeneiskola  | Óvodavezető |

**5. Beiskolázás**

2011. évi CXC. törvény 45.§ és a 20/2012. (VIII.31.) EMMI rendelet 21.§ alapján tankötelessé válik az a gyermek, aki adott év augusztus 31-ig 6. életévét betölti.

A tanköteles kort, vagyis a hatodik életévét elérő gyermek további egy nevelési évig óvodai nevelésben maradásáról 2020. január 1-jétől az Oktatási Hivatal dönt. Az Oktatási Hivatal döntése kötelező: amennyiben a szülő/gyám kérte, hogy gyermeke további egy nevelési évig óvodában maradjon, és ezt a kérelem, a benyújtott igazoló dokumentumok, és a szükség szerint kirendelésre kerülő szakértői bizottság szakértői véleménye alapján az Oktatási Hivatal engedélyezi, utóbb a döntés kérelemre történő visszavonására nincs lehetőség.

Ha a szülőknek nincs eltérő szándéka az iskolai felvétellel, a kötelező felvételt biztosító körzetes iskola a gyermeket hivatalból felveszi.

A gyermekek értékelését az óvodapedagógusok végzik évente minimum két alkalommal, a gyermekenként vezetett személyiség lapon megfigyeléseik alapján. Az értékelés fontos közösségalakító tényező. Az óvodában a pozitív értékelés az elsődleges: a jutalmazás és ennek előlegezett formája a bíztatás. Ezzel erősíthetők leginkább a gyermek helyes megnyilvánulásai, és ezzel alakíthatók ki a pozitív motivációk. Ebbe a szülő helyben betekinthet, tartalmát megbeszélheti a csoportvezető óvónőkkel.

**6. Gyermekek jutalmazása**

Az óvodában alkalmazott jutalmazás a verbális és nonverbális kifejezések, és kommunikációs eszközök, érzelmek kifejezése, kiemelt-megtisztelő feladatadás. Tárgyi jutalmazás nem alkalmazható.

**7. Egészséges életmódra vonatkozó, óvó-védő előírások**

**7.1. A gyermek átadása, elvitele**

Érkezéskor a szülő személyesen adja át az óvodapedagógusnak a gyermeket, ha a gyermek valamilyen oknál fogva nem megy be a csoportszobába, az óvodapedagógus nem tud a gyermek jelenlétéről, így felelősséget sem vállalhat érte.

A gyermek elvitelekor minden esetben (különösen az udvaron) búcsúzzanak el az óvó nénitől. A gyermek elvitelekor az óvónőnek minden esetben szólni kell! Ha a gyermekért ebéd után jönnek, minél előbb hagyják el az óvoda területét, és ne zavarják a pihenő gyermekeket! A gyermeke átvétele után az óvodai berendezés használata a szülő felelőssége.(udvari, csoportszobai játékok.. stb.) Kérjük, ne időzzenek sokáig az udvaron! Az óvónők munkáját segítik a gyermekek nyomon követésénél. Távozás előtt a használt udvari játékot, berendezést minden esetben tegyék a helyére.

Szeptember elején kérjük a nyilatkozatot – mindkét szülő aláírásával -, hogy kik jogosultak gyermekük elvitelére. Az óvodából gyermek idegennek, vagy 14 éven aluli testvérnek csak a szülő írásbeli kérelme alapján adható ki. Elvált szülők esetében a bíróság által megjelölt gondozó viheti el a gyermeket. A gyermeket csak olyan személynek adjuk ki, aki nem veszélyezteti a gyermek épségét, ellenkező esetben más hozzátartozót értesítünk. Válófélben lévők bírósági határozat alapján vihetik el a gyermeket, erről írásbeli nyilatkozatot kér az óvoda. A láthatás nem az óvodai tartózkodás ideje alatt történik a gyermek nyugalma miatt. A gyermek egyedül nem jöhet, és nem távozhat.

**7.2. beteg gyermek esetén teendők**

Ha gyermeke megbetegszik az óvodában, Önt értesítjük a leghamarabb elérhető telefonszámon, ezért kérjük a telefonszámok megadását az óvónőknek.

Beteg, gyógyszert, lázcsillapítót szedő, még lábadozó gyermek bevétele az óvodába a gyermek biztonságos gyógyulása és a többi gyermek egészségének megőrzése érdekében nem lehetséges. Ilyen esetben az óvodapedagógus kötelessége a gyermek átvételének megtagadása. Az óvodapedagógusnak tilos otthonról beküldött gyógyszert beadni a nap folyamán (kivétel: allergia és lázgörcs csillapítására szolgáló készítmények, folyamatos szedést kívánó szerek a vezetővel történt egyeztetés alapján), továbbá tilos ezeket a gyermek holmija közt elhelyezni. Minden szülőnek kötelessége felhívni az óvodapedagógusok figyelmét arra, ha gyermeke különleges betegségben, illetve epylepsiára, veszélyes allergiára, lázgörcsre, stb. hajlamos.

Ha a családban fertőző megbetegedés történik, kérjük, értesítsék az óvodát.

**7.3. Baleset megelőzés**

A gyermekek év elején, illetve szükség szerint megismerkednek azokkal a szabályokkal, amelyek védik testi épségüket. Kérjük Önök is neveljék gyermeküket testi épségük védésére! Ha mégis baleset éri a gyermeket orvoshoz visszük, és azonnal értesítjük a szülőt.

A balesetbiztosítások megkötését minden gyermek számára javasoljuk.

|  |  |  |
| --- | --- | --- |
| **Veszélyforrás** | **Megelőzés** | **Elvárt magatartásforma** |
| Világító testek, konnektorok | Rendszeres felülvizsgálat | A gyermek ne nyúljon hozzá |
| Elektromos berendezés | Rendszeres felülvizsgálat csak óvodapedagógusi felügyelet mellett használható | A gyermek ne nyúljon hozzá |
| Csúszós szőnyegek vagy sarkai | Szőnyegek rögzítése, járási útvonalakon nem lehet szőnyeg, vagy sarka | A teremben szaladgálni csak az óvodapedagógus által vezetett foglalkozásokon lehet |
| Csúszós burkolat | Felmosás után nem tartózkodhat gyermek a helységben | Ne menjen be a felmosott helységbe |
| Hibás eszközök, apró tárgyak | Rendszeres felülvizsgálat, szükség esetén eltávolítás | A gyermek is szóljon, ha ilyet tapasztal |
| Éles vagy törékeny eszközök | Csak óvodapedagógusi felügyelet mellett használható | Ülve felügyelet mellett használják |
| Forró étel | Tálalás csak megfelelő hőmérsékleten történhet |  |
| Tisztítószerek hatása | A gyermek számára nem elérhetően, elzárva kell tárolni, felhasználásuk során a helységben gyermek nem tartózkodhat | Takarítás közben a gyermek ne menjen a helységbe |
| Fertőzés | Rendszeres fertőtlenítés | Csak a saját holmijukat használják |
| Leeső, elmozduló tárgyak | Rendszeres felülvizsgálat, hatásos rögzítés | Berendezési tárgyakra, bútorzatra felmászni nem lehet |
| Nem megfelelő ruházat | Azokat a ruhadarabokat, eszközöket, melyek elakadhatnak, sérülést (fulladást, bokaficamot, stb.) okozhatnak, lecseréljük | Kérjük a gyermekeket, ha ilyet tapasztalnak, jelezzék |
| Balesetveszélyes tornaszerek | Rendszeres felülvizsgálat. Csak az óvodapedagógus irányítása mellett használható | Óvodapedagógusi felügyelet nélkül ne használja |
| Egyedül maradt gyermek | Felügyelet nélkül az óvoda helyiségeiben gyermek nem tartózkodhat | Szóljon a gyermek, ha más helyiségbe kíván menni |
| Elesés kőburkolaton | Felügyelet nélkül az óvoda helyiségeiben gyermek nem tartózkodhat | A folyosókon, aulában nem lehet szaladgálni |
| A gyermek felügyelet nélkül elhagyja az óvodát | Bejárati ajtók és a kapuk zárva tartása, karbantartása | A gyermek felügyelet nélkül ne hagyja el az óvodát |
| Udvaron eldobott hulladék, leesett ágak, stb. | Rendszeres felülvizsgálat (naponta), tisztántartás | A gyermek ne nyúljon ezekhez a tárgyakhoz, jelezze, ha ilyesmit talál |
| Leesés magas tárgyakról | Óvodapedagógusi felügyelet, ütéscsillapító aljzat biztosítása | Szabályok betartása |
| Elcsúszás kaviccsal szórt betonon | Beton rendszeres seprése | A kavicsot ne hordják szilárd burkolatra |
| Utcai közlekedés | Megfelelő számú kísérő, páros sorok, életkornak megfelelő távolságok, útvonalak helyszínek biztosítása | Tartsák be az óvodapedagógus által ismertetett szabályokat |
| Tömegközlekedési eszközök használata | Megfelelő számú kísérő, elegendő férőhely biztosítása | Tartsák be az óvodapedagógus által ismertetett szabályokat |
| Kapu használata | Mindig legyen zárva. | Mindenki figyeljen a kapu zárva tartására. |
| Felvezető lépcső használata | Mindig rendeltetésének megfelelően használják | A szülő figyelmeztesse gyermekét a megfelelő lépcső használatra. Nincs csúszkálás a koláton. |

Az óvoda épületén kívül más intézmények helyiségeinek használatakor ugyanezek a szabályok érvényesek.

**7.4. Élelmezésbiztonsági előírások**

Az óvoda területén a gyermek egyéni etetése, nassoltatása otthonról hozott élelmiszerrel a többi gyermek előtt nem etikus, mások gyermekeinek étellel kínálása az ételallergiák miatt tilos. Élelmiszer az öltözőszekrényekben nem tárolható.

Ünnepek, jeles napok esetében javasoljuk a gyári csomagolású aprósütemény, kekszféleség, valamint gyümölcs, rostos ital hozatalát, mellyel meg tudja kínálni az ünnepelt a társait.

**7.5. Egészségügyi ellátás rendje**

2011. évi CXC. törvény 25.§ (5) bekezdése alapján a védőnő alapvizsgálatokat végez: negyedévente tisztasági szűrést és fejtetvességi vizsgálatot. Tetvesség esetén a szülőnek el kell végezni a teljes tisztítást. Javasoljuk a megelőző gondoskodást.

Fogászati szűrésre visszük a gyerekeket évente egyszer. Aki maga szeretné elvinni, jelezze óvónőnek.

Az ortopéd szakorvos a nagyobb gyermekeket szűri, javaslatot tesz a gyógytornára, gyógyúszásra.

Kérjük, hogy az esti fürdetésnél nézzék át gyermekük testét, hogy esetleg nincs-e benne kullancs.

Logopédiai szűrést az EPSZ logopédusa látja el óvodánkban.

**7.6. Az óvodába járáshoz nem szükséges dolgok behozatalának szabályai**

2011. évi CXC. törvény 25.§ (3) bekezdése alapján otthoni tárgyakat, eszközöket, játékokat csak az óvodapedagógusokkal történt előzetes egyeztetés után olyan tárgyakat lehet behozni, amelyek szükségesek a gyermek számára. Otthonról behozhatja megszokott, megnyugtatását, elalvását segítő tárgyat és könyvet.

Ha a gyermek óvodába értéktárgyakat hoz (aranylánc, karóra, karkötő, egyéb értékes tárgyak, stb.) azok megőrzésére, eltűnéséért felelősségvállalásra az óvoda nem vállalkozhat.

Hozhat a gyermek játékot is. Arról maga dönt, hogy kivel osztja meg. Ez olyan játék legyen, amit nem sajnál a család, ha megrongálódik a közös használatban a játék nap során. Bicikli, roller tárolása a konyha bejáratánál található kijelölt helyen történik. Kérjük, ne hozzanak rágógumit, édességet az óvodába.

**8. Óvodánk hagyományőrző tevékenységei**

Pedagógiai programunkhoz kapcsolódóan évkörben foglaltuk össze népi hagyományainkat.

Jeles és ünnepnapjainkat kibővítettük a természetóvó jeles napokkal, amelyekhez kapcsolódóan különböző programokat szervezünk a gyermekek, a szülők, a családok számára.

* Környezetalakító munkálatok
* Jeles napi előkészültek
* Családokkal közös ünnepek
* Közös játszó- és sport délutánok
* Közös munkadélutánok
* Látogatás egy-egy családnál
* Szülők, óvodai dolgozók közös programjai

A bevételek óvodánk alapítványát bővíti, amely összeget a kuratórium döntése alapján a gyermekek fejlesztéséhez szükséges eszközök, felszerelések beszerzésére fordítunk.

Ünnepeinkről az öltözőkben található dokumentumokban, ünnepeink rendjében olvashatnak részletes leírásokat.

**Záró rendelkezések**

**Legitimációs záradék**

*A házirend személyi és időbeli hatálya:*

A Premontrei Kikelet Óvoda Házirendjét a nevelőtestület felülvizsgálta és módosította: 20......

Jelen Házirend a Gödöllői Premontrei Apátság, mint az intézmény fenntartójának a jóváhagyásával lép hatályba és ezzel egyidejűleg a Gödöllői Kikelet Óvoda házirendje hatályát veszíti.

Módosítás a nevelőtestület elfogadásával és a fenntartó jóváhagyásával lehetséges.

*A házirend módosítását kezdeményezheti:*

* a fenntartó
* a nevelőtestület
* az intézmény vezetője
* a szülői közösség

A házirend betartása az intézmény valamennyi gyermekének, dolgozójának, a gyermekek szüleinek kötelező. A házirend előírásai azokra az óvodai és óvodán kívüli programokra vonatkoznak, melyeket a pedagógiai program alapján az óvoda szervez, és amelyeken ellátja a gyermekek felügyeletét. A szülők, illetve a külső személyek figyelmét fel kell hívni a benne foglaltak betartására. Amennyiben ez nem vezet eredményre, tájékoztatni kell az intézmény vezetőjét, vagy az óvodavezetőt.

*A házirend nyilvánossága:*

A házirend nyilvános, minden érdeklődő számára elérhető, megtekinthető. Egy-egy példánya a következő helyeken található meg:

* az intézmény fenntartójánál
* az óvodavezetőjénél
* gyermeköltözőkben
* az intézmény irattárában.

A házirend egy példányát a beiratkozáskor a szülőnek átadjuk. Érdemi változás esetén arról a szülőket tájékoztatjuk.

**Ratifikációs záradék**

**Jegyzőkönyv**

A Gödöllői Premontrei Apátság által fenntartott és működtetett Premontrei Kikelet Óvoda nevelőtestülete a Házirend tartalmát megismerte, elfogadta, annak tartalmát magára nézve kötelezőnek tartja.

Dátum:

|  |  |  |
| --- | --- | --- |
| **sorsz** | **NÉV** | **ALÁÍRÁS** |
| 1 |  |  |
| 2 |  |  |
| 3 |  |  |
| 4 |  |  |
| 5 |  |  |
| 6 |  |  |
| 7 |  |  |
| 8 |  |  |
| 9 |  |  |

**Jegyzőkönyv**

A Gödöllői Premontrei Apátság által fenntartott és működtetett Premontrei Kikelet Óvoda Szülői közössége a Házirend tartalmát megismerte és az abban foglaltakkal egyetért.

Dátum:

 .........................................................

 Szülői Közösség képviselője